Vrbanus episcopus, seruus seruorum Dej, venerabili fratri Henrico, episcopo Aboensi, salutem et apostolicam benediccionem. Personam tuam tuis exigentibus meritis paterna beniuolencia prosequentes, illam tibi graciam libenter impendimus, per quam te possis aliis reddere graciosum ac beneficiis ecclesiaticis vtiliter prouidere. Cum itaque, sicut accepimus, in tuis ciuitate et dyocesi Aboensi nonnulla beneficia ecclesiastica cum cura et sine cura vacent ad presens, quorum aliqua sunt disposicioni sedis apostolice reseruata, alia vero tanto tempore vacauerunt, quod eorum collacio secundum Lateranensis statuta concilij ad eandem sedem deuoluta existunt (ͻ:-tit), pro quibus impetrandis clericj illarum parcium, que, vt asseritur, per octoginta¹ dietas distant a ciuitate Auinionensi, vbi nunc cum Romana curia residemus,² propter distanciam huiusmodi et discrimina viarum et tenuitatem frvctuum beneficiorum ipsorum ad curiam ipsam accedere non curant, nos volentas (ͻ: -tes) eandem personam tuam honorare, et per honorem tibi exhibitum aliis et beneficiis huiusmodi prouideri, tuis in hac parte supplicacionibus inclinatj, fraternitati tue [conferimus facultatem] conferendi hac vice auctoritate nostra dicta beneficia, dummodo cuiuslibet eorum frvctus, redditus et prouentus septem marcharum argenti, secundum commvnem estimacionem, valorem animum (ͻ:minimum?) non excedant, singula videlicet eorum, cum omnibus juribus et pertinenciis suis, singulis personis ydoneis, quas ad hoc duxeris eligendas; et eis de illis eciam prouidendj; ac inducendi per te uel alium sev alios personas easdem uel procuratores suos earum nomine in corporalem possessionem beneficiorum et iurium et pertinenciarum predictorum; ac defendendi inductas, amotis quibuslibet illicitis detentoribus ab eisdem; ac faciendj personas easdem uel earum procuratores pro eis in ecclesiis, in quibus forsan beneficia ipsa consistunt, ad illa[s] vt est moris adiunctj (ͻ: -ta),³ eisque de dictorum beneficiorum frvctibus, redditibus, prouentibus, iuribus et obuencionibus vniuersis integre responderi (ͻ: -e), contradictores auctoritate nostra, appellacione postposita, compescendo, non obstantibus quibuscunque statutis et consuetudinibus ecclesiarum, in quibus huiusmodi beneficia forsan fuerint, contrariis, iuramento, confirmacione apostolica uel quacumque firmitate alia roboratis, aut si aliqui super prouisionibus sibi faciendis de huiusmodi uel aliis beneficiis ecclesiasticis in illis partibus speciales uel generales dicte sedis uel legatorum eius litteras impetrarint, eciam si per eas ad inhibicionem, reseruacionem et decretum uel alios (ͻ: alias) quomodolibet sit processum; quibus omnibus dictas personas in assequcione beneficiorum huiusmodi volumus anteferri, sed nullum per hoc eis quoad assecucionem aliorum beneficiorum preiudicium generari. Aut si successoribus tuis episcopis Aboensibus ac dilectis filiis, capitulis earundem ecclesiarum, uel quibusuis aliis, communiter uel diuisim, a dicta sede indultum⁴ existat, quod ad recepcionem uel prouisionem alicuius minime teneantur et ad id compellj aut quod interdici, suspendi uel excommvnicari non possint, quodque de huiusmodi uel aliis beneficiis ecclesiasticis ad eorum collacionem, prouisionem, presentacionem sev quamuis aliam disposicionem, coniunctim uel separatim spectantibus, nullj valeat prouideri⁵ per litteras apostolicas non facientes plenam et expressam ac de verbo ad verbum de indulto⁶ huiusmodi mencionem, et qualibet alia dicte sedis indulgencia generalj uel specialj, cuiuscunque tenoris existat, per quam, presentibus non expressam uel totaliter non insertam, effectus earum impediri valeat quomodolibet uel differri, et de qua cuiusque toto tenore habenda sit in nostris litteris mencio specialis. Aut si dicte persone presentes non fuerint ad protestandum de obseruan-dis statutis et consuetudinibus earundem ecclesiarum,⁷ in quibus beneficia huiusmodi forsan fuerint solita iuramenta, dummodo in absencia sua per procuratores eorum et, cum ad ecclesias ipsas accesserint, corporaliter illa prestent, plenam et liberam concedimus auctoritate apostolica tenore presencium facultatem. Ac insuper irritum decernimus et inane, si secus super hiis a quoquam, quauis auctoritate, scienter uel ignoranter contigerit in posterum attemptarj. Datum Auinione xj kalendas Nouembris, pontificatus nostri anno quarto⁸.